**IZVJEŠTAJ**

**ISTRAŽIVANJE MEDIJSKIH SLOBODA U**

**BOSNI I HERCEGOVINI 2019.**

Zagreb, lipanj 2019.

SADRŽAJ

[1. UVOD 3](#_Toc10811783)

[2. REZULTATI ISTRAŽIVANJA 3](#_Toc10811784)

[2.1. SAŽETAK REZULTATA 3](#_Toc10811785)

[2.2. POVJERENJE U INSTITUCIJE 3](#_Toc10811786)

[2.3. STAVOVI O RADU MEDIJA I MEDIJSKIM SLOBODAMA 4](#_Toc10811787)

[2.4 UTJECAJI NA RAD MEDIJA 5](#_Toc10811788)

[2.5 KRŠENJE NOVINARSKIH PRAVA I MEDIJSKIH SLOBODA 6](#_Toc10811789)

[2.7 MOGUĆA POBOLJŠANJA I KVALITETA INFORMACIJA PREMA MEDIJU 7](#_Toc10811790)

[2.8 EVALUACIJA UTJECAJA MEDIJA I NJIHOVOG RADA 8](#_Toc10811791)

[2.9 RAD JAVNIH MEDIJSKIH SERVISA 8](#_Toc10811792)

[3. ZAKLJUČAK 9](#_Toc10811793)

# 1. UVOD

Istraživanje o medijskim slobodama na građanima Bosne i Hercegovine provedeno je od 27. ožujka do 8. travnja 2019. na reprezentativnom uzorku domaćinstava obuhvaćenih slučajnim odabirom fiksnih telefona, CATI metodom (Computer Assisted Telephone Interview). Istraživanjem je obuhvaćeno ukupno 506 ispitanika, 319 s područja Federacije BiH te 187 s područja Republike Srpske. Anketari su u domaćinstvima razgovarali s osobom koja je posljednja imala rođendan, a starija je od 18 godina.

# 2. REZULTATI ISTRAŽIVANJA

## 2.1. SAŽETAK REZULTATA

Rezultati ovogodišnjeg istraživanja u usporedbi s ranijim godišnjim istraživanjima pokazuju nekoliko veoma zabrinjavajućih trendova u raspoloženju građana BiH prema medijima i novinarima. Premda uočeni fenomeni nisu prema rezultatima istraživanja kvantitativno pretjerano značajni u odnosu na višegodišnje prosjeke, u trendovima se uočava ozbiljan zaokret raspoloženja građana prema novinarima i medijima na nekim ključnim pitanjima. U prvom redu, nastavlja se trend pada povjerenje u novinare i medije, pa ove godine prvi put manje građana vjeruje nego vjeruje medijima i u Federaciji BiH i u Republici Srpskoj. Zatim, sve je više građana sklono okriviti same novinare za učestale napade na pripadnike te profesije, a rastu i sumnje u njhovu profesionalnost.

Usporedimo li podatke sa sličnim istraživanjima u drugim državama u regiji, i dalje je razina povjerenja u medije i novinare visoka, kao i razina nepovjerenja u političare i političke stranke, koje građani smatraju najvećim krivcima za loš položaj novinara i medijskih sloboda.

## 2.2. POVJERENJE U INSTITUCIJE

Vjerske zajednice su institucije kojima građani BiH vjeruju najviše u 2019. godini – prema rezultatima istraživanja, povjerenje u vjerske zajednice ima čak 74 posto građana. Mediji su i dalje visoko pozicionirani na ljestvici, ali se povjerenje u njih urušilo sa 77 posto zabilježenih godinu ranije na 66 posto u 2019. godini. Iako relativno visoko za regiju u kojoj se Bosna i Hercegovina nalazi – u Hrvatskoj medijima vjeruje samo 39 posto građana[[1]](#footnote-1) - povjerenje u rad medija u Bosni i Hercegovini je u višegodišnjem silaznom trendu s razina potpore od preko 80 posto, kakve je bilježilo prije nekoliko godinama. Od značajnijih trendova koje valja spomenuti iz ovogodišnjeg istraživanja na prvo mjesto stavljamo dramatičan pad povjerenja u rad institucija iz nevladinog sektora – sa 72 posto 2018. godine na samo 44 posto godinu dana kasnije. Istodobno, povjerenje u institucije vlasti skače s 34 posto na 48 posto, što je najviša zabilježena razinu u proteklih pet godina. Političke stranke i političari, koji su u istraživanju iz 2017. dodirnuli dno sa po 12 posto potpore, nastavljaju prošlogodišnji oporavak i do 2019. dolaze do 27 posto za stranke i 26 posto za političare. Međunarodna zajednica je na 48 posto potpore.

## 2.3. STAVOVI O RADU MEDIJA I MEDIJSKIM SLOBODAMA

Iako je opća razina povjerenja u rad medija u prošlogodišnjem istraživanju na razini entiteta bila podjednaka, ove se godine vide značajna odstupanja. Ukupno 53 posto građana BiH vjeruju medijima s područja Federacije BiH, dok im ne vjeruje 44 posto građana. Iako je i u Federaciji BiH broj donekle i potpuno zadovoljnih radom medija u vlastitiom entitetu pao na 64 posto dok je broj donekle i potpuno nezadovoljnih porastao na 35 posto, u Republici Srpskoj je zaokret bio još snažniji s omjerom 35 posto potpuno i donekle zadovoljnih prema 60 posto potpuno i donekle nezadovoljnih radom medija u Federaciji BiH. Može se ocijeniti da je u Republici Srpskoj došlo do dramatičnog pada povjerenja u medije iz drugog entiteta – samo godinu ranije rad medija je podržavalo 69 posto građana, a protivilo mu se njih 27 posto.

Istodobno, pada i razina povjerenja u rad medija u Republici Srpskoj. U apsolutnim brojkama na razini cijele Bosni i Hercegovine 44 posto građana vjeruje medijima s područja Republike Srpske, dok im ne vjeruje nešto više, 48 posto građana. Broj donekle ili potpuno zadovoljnih građana Republike Srpske medijima u vlastitom entitetu pao je u odnosu na prošlu godinu s visokih 75 posto na 60 posto, dok broj donekle ili potpuno nezadovoljnih raste sa 24 na 39 posto. Obje vrijednosti u skladu su s kontinuiranim trendom pada povjerenja u medije, kao i u sve ostale institucije, koji prevladava tijekom proteklih nekoliko godina nakon rasta zabilježenog kad je istraživanje započeto prije deset godina. Među građanima Federacije BiH u rad medija s područja Republike Srpske donekle i potpuno zadovoljava njih samo 34 posto, što predstavlja kontinuirani pad s najviše zabilježene razine od 60 posto iz 2017. godine. Donekle i potpuno nezadovoljnih je 54 posto.

Sumarno, u presjecima zadovoljstva radom medija na razini cijele Bosne i Hercegovine, kao i na razini dvaju identiteta, a bez obzira na to izražavaju li se građani općenito, prema medijima u vlastitom entitetu ili u onom drugom, zadovoljstvo radom medija i novinara je osjetno palo u odnosu na prošlu godinu u bilo kojoj kombinaciji ispitanika i entiteta. Vrijedi istaknuti kako je najveći pad onaj građana RS u medije FBiH – za 35 postotnih poena, ali i to da su sada građani Republike Srpske i Federacije BiH gotovo izjednačeni u zadovoljstvu medijima i novinarima iz entiteta koji nije njihov domicilni – 35 i 34 posto. Te brojke mogu biti znakovite za budućnost Bosne i Hercegovine kao države.

Kad je o slobodi medija riječ, u njenu prisutnost u Bosni i Hercegovini ne vjeruje većina ispitanika. Međuentitetske razlike nisu velike, ali je zanimljivo spomenuti kako građani vide veću slobodu medija u drugom entitetu nego u vlastitom. Tako 80 posto građana BiH smatra da sloboda medija uopće ili djelomično nije prisutna u Federaciji BiH – rezultat u samoj FBiH seže do 81 posto, dok u RS tako misli 79 posto građana. Slobodu medija u Republici Srpskoj uopće ili djelomično ne uočava 82 posto građana BiH, njih 89 posto iz Republike Srpske i 78 posto iz Federacije BiH.

Vrijedi podsjetiti da je 2009. godine samo 24 posto građana Bosne i Hercegovine smatralo kako na području Federacije BiH ne postoje medijske slobode, dok ih je 45 posto isto mislilo za područje Republike Srpske.

Kad je o preprekama slobodnom radu medija riječ, i dalje prednjači mišljenje kako je riječ o političkoj ovisnosti medija i novinara – ta je brojka u trendu rasta i ove godine iznosi rekordnih 55 posto. Snažno je porastao broj onih koji kao prepreku slobodnom radu medija smatraju neprofesionalnost novinara – sada oni dijele drugo mjesto s financijskom ovisnošću sa po 32 posto ispitanika koji se tako izjašnjavaju. Prethodnih se godina neprofesionalnost novinara kretala u nižem dijelu ljestvice, uglavnom u rasponu od 10 do 20 posto. Ove godine opet veći broj ispitanika, njih 21 posto, kritizira i neadekvatan zakonski okvir – lani ih je bilo samo 4 posto, ali godinu ranije čak 36 posto. Nema značajnijih odstupanja u stavovima građana Federacije BiH i Republike Srpske prema ovim temama te se oni ove godine kreću u rasponu od svega nekoliko postotnih poena do potpunog podudaranja.

## 2.4 UTJECAJI NA RAD MEDIJA

I dalje se najznačajnijim utjecajem na rad medija smatraju političari i političke stranke, kako je uobičajeno, uz veliku razliku od prve sljedeće kategorije, vlasnika medija i urednika. Sa 64 posto prema 20 posto, razlika je u čak 44 postotna poena, iako je proteklih godina ta brojka znala ići i do 60. Utjecajni biznismeni i poslovni ljudi smatraju se manje utjecajnima s 9 posto ispitanika koji ih stavljaju na prvo mjesto, dok OHR i međunarodnu zajednicu kao takve vidi tek 3 posto ispitanika. I ovdje nema značajnijih odstupanja kod ispitanika iz dvaju različitih entiteta.

## 2.5 KRŠENJE NOVINARSKIH PRAVA I MEDIJSKIH SLOBODA

Kao i kod procjene utjecaja, i kod kršenja novinarskih prava i sloboda građani BiH vide na prvom mjestu političare i političke stranke s 55 posto ispitanika koji se tako izjašnjavaju, slijede vlasnici medija i urednici s 23 posto, utjecajni biznismeni i poslovni ljudi s 12 posto. Pred kraj se pojavljuju oglašivači i sponzori s 4 posto, OHR i međunarodna zajednica s 3 posto te vjerske zajednice s 1 posto ispitanika. Kad je o odstupanjima na entitetskoj razini riječ, u Federaciji BiH su skloniji okriviti političare i političke stranke (56 prema 52 posto), dok u Republici Srpskoj razmjerno više krive OHR i međunarodnu zajednicu (2 prema 5 posto), ali, u konačnici, nema značajnijih razlika.

Duboko je zabrinjavajuća promjena stavova prema napadima na novinare. Sve manje ispitanika smatra da su oni neopravdani, njih 79 posto. Osobito je pao broj ispitanika s takvim stavovima u Republici Srpskoj – tek 73 posto ih misli da su napadi na novinare neprihvatljivi, dok ih u Federaciji BiH isto misli 83 posto. To je značajan zaokret u odnosu na prošlu godinu, kad je nakon dugogodišnjeg rasta udio onih koji ne prihvaćaju napade na novinare narastao na 94 posto.

Sve je više i onih koji smatraju napade na novinare opravdanima. Šokantno je pročitati da više od petine ispitanike, njih 21 posto, opravdava napade na novinare. U Federaciji BiH takav stav sada ima 17 posto ispitanika, dok u Republici Srpskoj isto misli čak 27 posto ispitanika.

Porastao je i broj onih koji ocjenjuju novinare politički motiviranima – njih je sada u Bosni i Hercegovini 86 posto, 14 postotnih poena više nego ranije. Tek 12 posto građana BiH danas smatra kako novinari nisu politički motivirani – pršle godine bilo ih je 28 posto s takvim stavom.

2.6 MOTIVACIJA NOVINARA I ODABIR TEMA

Reakcija ispitanika na odabir tema o kojima novinari izvještavaju mogla bi se možda najbolje opisati kao mlaka – točno pola ispitanih smatra kako su teme donekle dobro odabrane, odnosno pokrivaju neke od glavnih interesa građana, ali preostalo je još tema koje bi trebalo obraditi. Od preostalih stavova, 23 posto ispitanika podržava odabir novinarskih tema, dok ih 27 posto smatra kako novinari uopće ne obrađuju teme koje zanimaju građane. Omjeri se u određenoj mjeri razlikuju između Federacije BiH i Republike Srpske, ali zanimljivo je uočiti da isti postotak ljudi, njih 27 posto, smatra odabir novinarskih tema lošim.

Građani bi općenito htjeli u medijima vidjeti više tema o zdravstvu (51%), svakodnevnom životu građana (50%) i obrazovanju (48%). Slijede ekonomske teme, socijalne teme, teme revijalnog karaktera pa vjerske teme s 25 posto, dok korupcija i kriminal dobivaju 21 posto a političke teme tek 4 posto glasova ispitanika. Ovaj dio istraživanja bilo bi iznimno zanimljivo usporediti s rezultatima klikanosti i čitanosti članaka na online portalima s vijestima, gdje rubrike najčitanijih tekstova obično pokazuju upravo suprotno.

## 2.7 MOGUĆA POBOLJŠANJA I KVALITETA INFORMACIJA PREMA MEDIJU

U segmentu u kojem se ispitanike pita o njihovom viđenju mogućnosti poboljšanja novinarskog rada i kvalitete izvještavanja došlo je do još jednog zaokreta, na neki način usklađenoga s drugim zaokretima u negativnom smjeru prema novinarima i novinarskoj profesiji iz ovogodišnjeg istraživanja. Naime, sada većina ispitanika, njih 51 posto (a prednjači RS s 58 posto ispitanika), na prvo mjesto stavlja pooštravanje kriterija za ulazak u novinarsku profesiju, što je prošle godine bio tek četvrti po redu željeni način poboljšanja kvalitete. Također 51 posto ispitanika zagovara unaprjeđenje sistema obrazovanja novinara (prošle godine na trećem mjestu). Slijedi poboljšanje materijalnih i financijskih uvjeta za novinare, što je prošle godine bio najmanje zastupljen odgovor – moguće je špekulirati da dio građana počinje razmišljati o utjecaju slabog materijalnog statusa novinara na potkupljivost. Tek nakon toga ide osiguravanje bolje primjene zakona o zaštiti prava novinara, što je prošle godine bio odgovor broj jedan.

Kad je riječ o kvaliteti medija, najslabije stoji radio, kojeg na prvo mjesto stavlja tek 5 posto ispitanika. Zanimljivo je to usporediti sa stanjem u susjednoj Hrvatskoj, u kojoj se radiju najviše vjeruje.[[2]](#footnote-2) Tek nešto više ispitanika cijeni kvalitetu izvještavanja u dnevnim novinarma, dok internetu vjeruje njih 43 posto, a televiziji 44 posto. Usporedbe radi, u sjevernoeuropskim zemljama građani vjeruju radiju u postotcima koji se kreću između 80 i 90 posto, a tiskanim medijima tek nešto manje, dok se bitno manje vjeruje internetu, a osobito društvenim mrežama.[[3]](#footnote-3)

## 2.8 EVALUACIJA UTJECAJA MEDIJA I NJIHOVOG RADA

Internet smatra kao važnim ili važnim za javnost i građane čak 73 posto ispitanika. Velika većina priznaje internetu demokratizaciju komunikacije i omogućavanje pluralizma mišljenja (75 posto), ali istodobno se njih 59 posto ne osjeća ništa kvalitetnije informiranima uslijed velikog povećanja broja internetskih portala i javno dostupnih informativnih sadržaja. Također, 79 posto ispitanika slaže se s tvrdnjom da se povećanjem broja mediskih sadržaja posljednjih godina povećao i broj javno zastupljenih i različith pogleda na društvene i političke prilike. Međutim, 78 posto ispitanika smatra i kako mediji doprinose jačanju vjerskih i nacionalnih tenzija među entitetima u BiH.

Gubitak objektivnosti zbog političkih motiva novinarima pripisuje 82 posto ispitanika, dok ih 83 posto vidi veliku prisutnost političkog utjecaja na medije. Previše negativnih informacija i pesimizma medijima predbacuje 78 posto ispitanika, dok ih 88 posto smatra kako bi se novinari trebali više pridržavati etičkih načela.

## 2.9 RAD JAVNIH MEDIJSKIH SERVISA

Kad je o javnim medijskim servisima riječ, kod njih 81 posto ispitanika vidi veliki politički utjecaj koji se očituje u imenovanjima direktora i urednika (78 posto), kreiranju i uređivanju informativnih emisija (77 posto) te uređivanju političkih emisija i magazina (79 posto).

Indikativno je da ispitanici podržavaju izbor urednika i direktora javnih medijskih servisa na osnovi znanja i iskustva u novinarstvu (86 posto) ili profesionalne stručnosti (81 posto), dok veoma slabo podržavaju izbor prema nacionalnoj pripadnosti (16 posto), a još manje prema političkoj podršci (tek 14 posto).

Velika većina ispitanika, njih 63 posto, ukinula bi RTV taksu kao i sve oblike financiranja javnih medijskih servisa iz proračuna. Njih 35 posto podržava razne oblike promjene modela naplate RTV takse, dok samo 1 posto želi povećanje iznosa RTV takse.

Zašto je toliko veliki otpor plaćanju stvaranja javnih medijskih servisa možda otkrivaju sljedeći stavovi ispitanika. Čak 65 posto ispitanika smatra kako javni medijski servisi nisu transparentni u radu, ne izvještavaju građane dovoljno o programskim i financijskim rezultatima te ostalim postignućima. Još više ispitanika, njih 68 posto, željelo bi imati javno dostupne izvještaje o financijskom poslovanu i trošenju novca građana od strane medijskih servisa na webu, a 57 posto ih smatra kako bi stručna javnost, NVO sektor, akademska i vjerska zajednica trebali imati više utjecaja na izbor članova programskih i upravnih vijeća u javnim medijskim servisima.

# 3. ZAKLJUČAK

Građani Bosne i Hercegovine očito duboko promišljaju svoje stavove prema medijima. Najnoviji podaci o stavovima prema javnim medijskim servisima vjerojatno su najbolji pokazatelj toga – ispitanici iz istraživanja točno znaju što žele, više transparentnosti u poslovanju i manje političkog utjecaja. Dok se ne bude znalo kuda odlazi svaka konvertibilna marka građana uplaćena medijskim servisima, i dok o ključnim stvarima ne budu odlučivali stručni, dokazani, politički neovisni ljudi izabrani u konsenzusu sa zajednicom, radije ne bi da se njihov novac troši na tri javna medijska servisa u BiH.

Zanimljivo je vidjeti kako ispitanici istodobno prihvaćaju internet kao jačatelja pluralnosti u javnoj sferi, ali i podizatelja tenzija među vjerskim, nacionalnim i političkim skupinama. Uvelike su svjesni strahovito visokog utjecaja politike na medijsku sliku u Bosni i Hercegovini, a i čini im se da je trava ipak zelenija na drugoj strani, odnosno da su mediji ipak malo slobodniji u onom drugom entitetu.

Kad je o negativnim trendovima riječ, važno je istaknuti pad povjerenja u novinare i medije, rast sumnji u njihovu profesionalnost te jačanje opravdavanja napada na novinare. Od posljednjeg istraživanja u BiH se dogodilo više medijskih afera i sukoba, a vjerojatno najveći slučaj bio je onaj ubijenog mladića Davida Dragičevića u Banjoj Luci (indikativno je da su negativni trendovi jači u Republici Srpskoj).

U bližoj budućnosti bit će od presudne važnosti da novinarska profesija obrani svoju čast i dokaže se neovisnijom od političkih i drugih pritisaka i motiva nego je percepcija građana sada. Neke blage indicije već iz ovogodišnjeg izvještaja pokazuju da bi daljnji rast povjerenja u pluralnost mišljenja na internetu mogao otvoriti taj prostor.

Pripremili: dr.sc. Božo Skoko i Marko Ćustić

1. Istraživanje koje su za 2018. proveli Reuters Institute i Oxford University, preuzeto sa <http://www.digitalnewsreport.org/survey/2018/croatia-2018/> [↑](#footnote-ref-1)
2. Radio je ocijenjen najvišom prosječnom ocjenom 2,92 na skali od 1 do 5 u istraživanju Pilarov barometar hrvatskog društva iz 2016., dohvaćeno s <http://barometar.pilar.hr/rezultati-2016/mediji/povjerenje.html> [↑](#footnote-ref-2)
3. Istraživanje Fake News and Disinformation Online 2018, preuzeto s <https://ec.europa.eu/digital-single-market/en/news/final-results-eurobarometer-fake-news-and-online-disinformation> [↑](#footnote-ref-3)